Torna Lluna Plena amb activitats i tallers per als més jóvens al Casal Jove
05 de novembre 2020

![Imagen 1](/media/altjktef/96_mini_lluna-plena-7-noviembre.jpg)

La regidoria de Joventut i Infància de l'Ajuntament de Sagunt, juntament amb l'equip de corresponsals IES del Casal Jove, ha organitzat per al pròxim dissabte, 7 de novembre de 17 a 21 hores, este programa d'activitats d'oci alternatiu per als i les jóvens de 14 a 18 anys al Casal Jove del Port de Sagunt. Des del departament informen que és el primer Lluna Plena que es realitza des de l'inici de la pandèmia, ja que va haver-hi un previst en març que es va cancel·lar a causa de la Covid-19.

  

Les activitats que es desenvoluparan durant el Lluna Plena, han sigut totes proposades per l'equip de corresponsals. És a dir, oci de jóvens per a jóvens. Entre les activitats podrem trobar, en primer lloc, el **taller de maquillatge alternatiu**, una activitat impartida per una maquilladora professional on els i les jóvens podran aprendre les principals tècniques per tindre un maquillatge diferent i alternatiu. Així mateix, les persones participants s'emportaran un lot de brotxes _make up_ i un lot d'ombres.

  

En segon lloc, es troba el **taller de customització de roba**, on els i les jóvens aprendran a traure partit a la seua roba, dissenyar plantilles i posar pegats, retallar samarretes o posar accessoris com a tatxes. Ja no tindran excusa per no reutilitzar la roba usada d'altres temporades. S'aconsella que els i les participants acudisquen amb vaquers i/o samarretes velles amb les quals practicar les tècniques del taller.

  

En tercer lloc, tindrà lloc un **torneig de League Of Legends (LOL)** en les pròpies instal·lacions del Casal Jove. Este torneig de LOL serà d’1 contra 1 amb la col·laboració d’Ingenio Kids. D'igual manera, també es realitzarà un **torneig d’Among Us**. Este joc de moda entre els jóvens arriba al Casal Jove però esta vegada en format de joc de rol. Els i les participants podran ser els protagonistes d’este famós joc i descobrir l'impostor.

  

Finalment, cal destacar que també hi haurà un **torneig de parxís**, així com també uns altres tipus d'activitats lúdiques i d'animació: màquines arcade, futbolí, ping pong, etc.

  

El regidor delegat de Joventut i Infància, Guillermo Sampedro, ha destacat la importància de mantindre l'oferta d'oci públic, alternatiu, de qualitat i, sobretot, segur. **«En les actuals circumstàncies sanitàries, i davant la falta d'alternatives privades, és necessària esta aposta per continuar oferint el Lluna Plena, un espai en el qual els i les jóvens poden divertir-se des d'un punt de vista saludable i gratuït, i sempre complint tota la normativa sanitària per generar un espai controlat i segur».**

  

Des de la regidoria destaquen que per a la posada en marxa d'estes activitats s'han tingut en compte totes les mesures de seguretat establides en els protocols de referència en espacial les referides a l'Oci Educatiu, detallades en:

  

_RESOLUCIÓ de 13 de juny de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla de transició en la nova normalitat, en el context de crisi sanitària ocasionada per la Covid-19, dels serveis i programes de l'Institut Valencià de la Joventut i de les activitats i instal·lacions de temps lliure i oci educatiu compreses en el seu àmbit de competències._

  

Per tant, les activitats tindran un aforament limitat a 10 persones i controlades per un monitor. Les persones assistents hauran d'utilitzar mascareta obligatòriament, utilitzaran gel hidroalcohòlic  i se'ls prendrà la temperatura a l'entrada.

  

Com l'aforament és limitat, les inscripcions es realitzaran a partir de les 17 hores en el taulell d'informació de l'activitat en les instal·lacions del Casal Jove.

  

![](/media/rhfjjac4/96_lluna-plena-7-noviembre.jpg)  
  

*   [](http://www.facebook.com/sharer.php?u=https://aytosagunto.es/va/actualitat/torna-lluna-plena-amb-activitats-i-tallers-per-als-mes-jovens-al-casal-jove/ "Facebook")
*   [](http://twitter.com/share?url=https://aytosagunto.es/va/actualitat/torna-lluna-plena-amb-activitats-i-tallers-per-als-mes-jovens-al-casal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-lluna-plena-amb-activitats-i-tallers-per-als-mes-jovens-al-casal-jove/ "Linked In")
*   [](mailto:?body=https://aytosagunto.es/va/actualitat/torna-lluna-plena-amb-activitats-i-tallers-per-als-mes-jovens-al-casal-jove/)